CELEX: 62007TN0444
Language: sk
Date: 2007-12-05 00:00:00
Title: Vec T-444/07: Žaloba podaná 5. decembra 2007 – Centre de Promotion de l'Emploi par la Micro-Entreprise/Komisia

9.2.2008   
            
            
               SK
            
            
               Úradný vestník Európskej únie
            
            
               C 37/29
            
         Žaloba podaná 5. decembra 2007 – Centre de Promotion de l'Emploi par la Micro-Entreprise/Komisia
   (Vec T-444/07)
   (2008/C 37/45)
   Jazyk konania: francúzština
   Účastníci konania
   
      Žalobca: Centre de Promotion de l'Emploi par la Micro-Entreprise (CPEM) (Marseille, Francúzsko) (v zastúpení: C. Bonnefoi, avocate)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie č. K(2007) 4645 zo 4. októbra 2007, ktorým sa ruší podpora udelená Európskym sociálnym fondom na financovanie grantu ESF vo Francúzsku (CPEM) podľa rozhodnutia č. K(1999) 2645 zo 17. augusta 1999,
            
         
               —
            
            
               priznať nárok na náhradu spôsobenej ujmy za zásah do dobrej povesti inštitúcie pôsobiacej v rámci poverenia vo verejnom záujme (odhadnutú na 100 000 eur),
            
         
               —
            
            
               priznať zamestnancom CPEM samostatný nárok na náhradu spôsobenej ujmy v symbolickej výške 1 euro za zásah do ich psychickej integrity v rámci výkonu zamestnania (ohrozenie ich pracovných miest do budúcna, a teda ich zamestnania, pretože zaplatenie sumy milión eur znamená uzatvorenie CPEM a MSD),
            
         
               —
            
            
               nahradiť výdavky nevyhnutne vynaložené na advokáta a právnu pomoc a trovy konania, ktoré budú preukázateľne vynaložené.
            
         Žalobné dôvody a hlavné tvrdenia
   Na základe tejto žaloby žalobca žiada zrušenie rozhodnutia Komisie č. K(2007) 4645 zo 4. októbra 2007, ktorým bola v nadväznosti na správu OLAF-u zrušená podpora udelená formou globálneho grantu Európskym sociálnym fondom (1) na financovanie pilotného projektu uskutočňovaného žalobcom.
   Na podporu svojej žaloby žalobca uvádza dve skupiny žalobných dôvodov – prvú, vzťahujúcu sa na spôsob, ktorým OLAF viedol postup vo vyšetrovaní, ktoré predchádzalo napadnutému rozhodnutiu, a ktorý mal za následok porušenie práva na obhajobu; druhá skupina žalobných dôvodov sa vzťahuje na podstatu napadnutého rozhodnutia.
   Žalobca na jednej strane tvrdí, že forma, ktorou viedol OLAF vyšetrovanie, porušila viacero zásad práva Spoločenstva a nestrannosti konania, ako napr. zásadu prezumpcie neviny a právo poznať skutočný a presný obsah obvinenia, v ktorom má konanie svoj základ. Tvrdí okrem toho, že OLAF zamenil postupy predpokladané nariadením č. 2185/96 (2) s tými, ktoré sa týkajú vyšetrovania vedeného podľa nariadenia č. 2988/95 (3). Na strane druhej žalobca OLAF-u vytýka, že dospel ku záverom svojho obvinenia na základe rôznych a vyvíjajúcich sa vydaní „Guide du promoteur“.
   Vo vzťahu k veci samej žalobca vytýka Komisii, že odôvodnila svoje rozhodnutie správou OLAF-u, ktorý závažne nerešpektoval vymedzenie vo francúzskom práve pojmov neziskovej organizácie („organisme à but non lucratif“) a poskytnutia („mise à disposition“). Okrem toho uviedol, že OLAF uplatnil voči žalobcovi nadriadenosť „Guide du promoteur“ vo vzťahu k obsahu nariadenia Spoločenstva. Rovnako tvrdí, že Komisia vedela a sama povolila postup, ktorý je žalobcovi namietaný OLAF-om a v napadnutom rozhodnutí. Nakoniec žalobca uvádza žalobný dôvod založený na neuplatniteľnosti a následnej nepoužiteľnosti nariadenia č. 1605/2002 (4), o ktoré sa opiera časť úvah OLAF-u a napadnuté rozhodnutie.
   
      (1)  Rozhodnutie Komisie č. K(1999) 2645 zo 17. augusta 1999, zmenené rozhodnutím č. K(2001) 2144 z 18. septembra 2001.
   
      (2)  Nariadenie Rady (Euratom, ES) č. 2185/96 z 11. novembra 1996 o kontrolách a inšpekciách na mieste, vykonávaných Komisiou s cieľom ochrany finančných záujmov Európskych spoločenstiev pred spreneverou a inými podvodmi (Ú. v. ES L 292, s. 2; Mim. vyd. 09/001, s. 303).
   
      (3)  Nariadenie Rady (ES, Euratom) č. 2988/95 z 18. decembra 1995 o ochrane finančných záujmov Európskych spoločenstiev (Ú. v. ES L 312, s. 1; Mim. vyd. 01/001, s. 340).
   
      (4)  Nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev ( Ú. v. ES L 248, s. 1; Mim. vyd. 01/004, s. 74).